Prikkperikum vokser vilt i store deler av landet. Det har blitt funnet prikkperikum så langt nord som til Målselv. Stengelen er oppreist med parvis motsatte blader. Planten blomstrer fra juli til september med gule blomster som sitter i klaser i toppen av stengelen. Blomstene inneholder stoffet hypericin, som gir en rød farge dersom blomstene legges i olje eller sprit. Både det norske og det vitenskapelige navnet viser til at bladene har gjennomskinnelige kjertelprikker, slik at de nesten ser ut til å være perforert.